‘ไมนัสซัน’ไม่กลัวแดดนอกหันรุกตปท.
แพน ราชเทวี กรุ๊ป ส่งไมนัสซัน ลุยตลาดต่างประเทศ ตั้งเป้าเพิ่มสัดส่วนรายได้ต่างประเทศเพิ่มเป็น 25%
19 ส.ค. 2554

แพน ราชเทวี กรุ๊ป ส่งไมนัสซัน ลุยตลาดต่างประเทศ ตั้งเป้าเพิ่มสัดส่วนรายได้ต่างประเทศเพิ่มเป็น 25% 
นายพรชาย พิริยบรรเจิด กรรมการผู้จัดการ บริษัท แพน ราชเทวี กรุ๊ป ผู้ผลิตและจัดจำหน่ายผลิตภัณฑ์กันแดดไมนัสซัน กล่าวว่า บริษัทได้เจรจากับตัวแทนจำหน่ายในประเทศสิงคโปร์ มาเลเซีย เพื่อนำ ไมนัสซัน ไปวางจำหน่ายผ่านร้านขายยาแบรนด์ต่างๆ คาดว่าจะเริ่มทำตลาดได้ภายใน 3 เดือนนี้ 
นอกจากนี้ ยังได้รับการติดต่อจากตัวแทนในประเทศอินโดนีเซีย และเวียดนาม เพื่อส่งสินค้าเข้าไปจำหน่าย จำหน่าย โดยเห็นว่าประเทศในภูมิภาคอาเซียน มีลักษณะทางภูมิอากาศ และพฤติกรรมผู้บริโภคคล้ายคลึงกับคนไทย จึงสามารถทำตลาดได้ง่าย ดังนั้นในปีนี้สัดส่วนรายได้จากต่างประเทศจะเพิ่มขึ้นเป็น 25% จาก 10% ในปีที่ผ่านมา ที่วางจำหน่ายในรัฐฟลอริดา ประเทศสหรัฐ เพียงแห่งเดียว 
สำหรับแผนการทำตลาดในประเทศปีนี้ใช้งบ 20 ล้านบาท ซึ่งมากที่สุดตั้งแต่มีการทำตลาดไมนัสซัน เนื่องจากปัจจุบันผู้เล่นในตลาดผลิตภัณฑ์กันแดดสำหรับผิวหน้าที่เป็นโลคัลแบรนด์ได้ชะลอการทำตลาดไป มีเพียงสินค้าแบรนด์ต่างประเทศ และบริษัทที่ยังทำตลาดอย่างต่อเนื่อง จึงเป็นโอกาสที่บริษัทจะรุกตลาดเพื่อสร้างแบรนด์และขยายฐานลูกค้าใหม่ เช่น นักศึกษา เป็นต้น 
ทั้งนี้ บริษัทตั้งเป้าเติบโตด้านรายได้ไว้ที่ 18% จากปีที่ผ่านมา หรือคิดเป็นมูลค่า 155 ล้านบาท ขณะที่ตลาดรวมผลิตภัณฑ์กันแดดปีนี้คาดว่าจะเติบโต 10% โดยมีมูลค่าตลาดรวม 1,200 ล้านบาท แบ่งเป็นตลาดสำหรับผิวหน้า 500 ล้านบาท และผิวกาย 700 ล้านบาทบริษัทไม่มีสินค้าสำหรับผิวกายเนื่องจากเป็นตลาดแมสที่มีคู่แข่งจำนวนมากและมักจะแข่งขันกันที่ราคา ปัจจุบันผู้บริโภคทั่วไปไม่มีนิยมใช้ผลิตภัณฑ์กันแดดเป็นประจำทุกวัน หรือมีสัดส่วนที่ใช้เป็นประจำเพียง 10% คาดว่าจากการทำตลาดของบริษัทและผู้เล่นรายอื่นๆ จะส่งผลให้มีอัตราการใช้เพิ่มขึ้นเป็น 20 – 25% ซึ่งจะเป็นการขยายตลาดรวมให้เติบโตตามไปด้วย